
	Comisia pentru buget, finanţe şi bănci
	
	Bucureşti,      01.06.2011  

Nr. 22/196


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr.136/1995 privind asigurările şi reasigurările în România, cu care comisia noastră a fost sesizată în fond cu adresa Biroului Permanent nr.  Plx.258 din 9 mai 2011.
	PREŞEDINTE,

Maria Eugenia BARNA 

Nr. 196


RAPORT

asupra propunerii legislative pentru modificarea şi completarea 
Legii nr.136/1995 privind asigurările şi reasigurările în România
Cu adresa nr. Plx.258 din 9 mai 2011, Biroul Permanent conform art. 95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr.136/1995 privind asigurările şi reasigurările în România.
La întocmirea raportului s-a avut în vedere avizul Consiliului Legislativ nr. 1601 din 22.12.2010, avizul Comisiei de Supraveghere a Asigurărilor 37173 din 11.01.2011, precum şi punctul de vedere negativ al Guvernului nr. 141 din 21.01.2011.
Prezenta propunere legislativă are ca obiect de reglementare modificarea şi completarea Legii nr.136/1995 privind asigurările şi reasigurările în România, cu modificările şi completările ulterioare, în sensul scutirii asiguratului care a încheiat un contract de asigurare facultativă de la obligaţia încheierii unui contract de asigurare obligatorie cu privire la acelaşi risc asigurat.

Propunerea legislativă face parte din categoria legilor ordinare, potrivit art. 73 din Constituţia României, republicată.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor, din partea Comisiei de Supraveghere a Asigurărilor doamna Marinela Nemeş – director general.
La lucrările comisiei şi-au înregistrat prezenţa un număr de 30 deputaţi din totalul de 33 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri. 

Propunerea legislativă a fost respinsă de Senat în şedinţa din data de 4 mai 2011. 
Propunerea legislativă, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru modificarea şi completarea Legii nr.136/1995 privind asigurările şi reasigurările în România, în şedinţa din data de 01.06.2011, comisia propune Plenului Camerei Deputaţilor  respingerea din următoarele considerente: 
- atât la articolul 4 din prezentul act normativ cât şi în expunerea de motive, se face referire la asigurările prin efectul legii, ori, Legea nr. 136/1995 cu modificările şi completările ulterioare nu mai reglementează asigurări prin efectul legii, ci numai asigurările facultative şi asigurarea obligatorie de răspundere civilă pentru pagube produse prin accidente de vehicule. Asigurările prin efectul legii au fost eliminate odată cu abrogarea Decretului nr. 471/1971 cu privire la asigurările de stat;

- prin modificarea articolului 7 din proiect, care este în prezent abrogat, se încalcă principiile de tehnică legislativă, care nu permit ca un articol abrogat, să fie modificat (Legea nr. 24/2000 privind normele de tehnică legislativă pentru elaborarea actelor normative, republicată);
- eliminarea obligativităţii încheierii asigurării obligatorii de răspundere civilă pentru pagube produse de accidente de vehicule, în cazul în care se încheie o asigurare facultativă de bunuri (CASCO), care nici măcar nu acoperă răspunderea civilă pentru produsele terţilor, nu este posibilă, întrucât contravine Directivei 2009/103/CE.
	PREŞEDINTE,

Maria Eugenia BARNA
	SECRETAR,

Nicolae BUD

